„ Ég ákæri ! “ Blaðsöludrengur úr nýrri bíómynd Polanskis um Dreyfus-málið . Á þessum degi , þann 13. janúar , árið 1898 birti franska blaðið L'Aurore á forsíðu sinni einhverja frægustu blaðagrein allra tíma . Það var opið bréf frá rithöfundinum Émile Zola til þáverandi forseta Frakklands , Félix Faure , þar sem Zola sakaði franska herinn og frönsk yfirvöld um Gyðingaandúð og ýmis misferli og rangindi í máli herforingjans Alfred Dreyfus . Dreyfus hafði nokkrum árum fyrr verið dæmdur í lífstíðarþrælkunarvist fyrir njósnir í þágu Þjóðverja . Franskur njósnari hafði fundið í þýska sendiráðinu í París ummerki um að einhver herforingi sendi Þjóðverjum upplýsingar um frönsk hernaðarmálefni . Eftir rannsókn var Dreyfus , sem þá var höfuðsmaður að tign og starfaði við herforingjaráð franska hersins , talinn sekur um njósnirnar . Í janúar 1895 var hann dæmdur og sviptur herforingjatign sinni við opinbera athöfn þar sem sverð hans var brotið og tignarmerki rifin af búningi hans . Síðan var hann fluttur til Djöflaeyju út af ströndum frönsku Guyana og átti þar illa vist , eins og nafn eyjarinnar er gleggst tákn um . Til voru þeir sem voru sannfærðir um sakleysi Dreyfus og töldu allan málareksturinn gegn honum merki um Gyðingaandúð innan franska hersins , en Dreyfus var Gyðingur . Émile Zola . Hann var óþreytandi baráttumaður fyrir betra samfélagi sem blaðamaður , skáldsagnahöfundur og leikritaskáld . Hann lifði það ekki að sjá Dreyfus hreinsaðan því hann dó 1902 . Strax árið 1896 rannsakaði nýr yfirmaður leyniþjónustu franska hersins málið og komst að þeirri niðurstöðu að allt annar herforingi , Ferdinand Walsin Esterhazy að nafni , væri hinn rétti njósnari Þjóðverja . Frönsk hernaðaryfirvöld vildu ekki viðurkenna að hafa látið sakfella rangan mann og þögguðu niður þessar upplýsingar . Þá kom Zola til skjalanna og birti í sínu opna bréf ákæru á hendur franska ríkinu vegna meðferðarinnar á Dreyfus . „ J'accuse ... “ eða „ Ég ákæri ... “ var hin fræga fyrirsögn - og upphafsorð - greinar Zola . Eftir að greinin birtist þumbuðust yfirvöld lengi við og Zola var dæmdur fyrir meiðyrði í grein sinni . Þáttaskil höfðu þó orðið og þar kom að lokum að yfirvöldin neyddust til að ná í Dreyfus til Djöflaeyju og aftur var réttað í málinu . Ótrúlegt nokk var Dreyfus aftur sakfelldur , þótt öllum mætti vera ljós að hann væri saklaus . Hins vegar var hann náðaður um leið , svo hann þurfti ekki að sitja lengur á Djöflaeyju . Tæpum áratug síðar fékk Dreyfus mál sitt loks tekið upp að nýju og þá var hann sýknaður . Esterhazy var settur fyrir herrétt en sýknaður . Hann flúði þó land og bjó í útlegð á Bretlandi til æviloka . Dreyfus hélt áfram í hernum og þjónaði með sóma í fyrri heimsstyrjöld . Hann lést 1935 . Dreyfus-málið var gríðarleg raun fyrir franskt samfélag og neyddi Frakka til að horfast í augu við spillingu í æðstu lögum samfélagsins og undirliggjandi Gyðingahatrið . Ótal bækur hafa verið skrifaðar um málið og bíómyndir og sjónvarpsþættir skipta tugum . Nú síðast gerði Roman Polanski myndina J'Accuse í fyrra um málið en hún heitir á ensku An Officer and a Spy . Hefur sú mynd mælst ágætlega fyrir . Brotið sverð . Louis Garrel í hlutverki Dreyfus sviptur herforingjatign sinni við opinbera athöfn í mynd Polanskis .